  Виталий Пронин Татьяна Ишматова, «Удмурт Кенеш» огазеяськонлэн тӧроезСӥзьыл ӟырдыт кутскиз. Ортчизы Кун Думае но ёросъёсысь муниципал кылдытэтъёсы быръёнъёс.Туж шумпотымон: Кун Думае депутатэ потӥз асьме удмурт адями Алексей Загребин. Шумпотымон, ёросъёсысь муниципал кылдытэтъёсын но администрациосын уногес луизы удмурт адямиос. Тросэз соос «Удмурт Кенешен» ӵош удмуртлык понна ужало. Кылсярысь, Кизнер ёросысь Депутатъёслэн Кенешенызы табере кивалтоз В. Андреев, Можгалась Депутатъёслэн Кенешенызы - Г. Королькова, Пичи Пургалан - В. Москвин но мукетъёсыз. Тросэз активистъёсмы луизы депутатъёс. Та дэмен кариськыса ужаммылэн но кадръёсты дасяммылэн пайдаез. Ӵапак «Удмурт Кенеш» пыр потыса, соос юнмазы, соосты адӟизы. Соосты бырйыса, калык асьме активистъёсмылы оскемзэ вераз. Ӧй оскысал ке, ӧй поттысал. Депутатлэн ужез - калыкен но кивалтӥсьёсын кусып тупатон. Асьме адямиос асьме «пӧськыосмес» туж умой тодо.  Таин ик кужмо «Удмурт Кенеш». Соин но оскон кылдэ: кивалтон ёзъёсы вуэм выль удмуртъёсын, выль удмурт депутатъёсын, одӥг кыл шедьтыса, уно проектъёсты улонэ пыӵатыны быгатомы.Малпасько, удмурт кылэз дышетон удысысь югдур табере воштӥськыны кулэ. Та ужез лэсьтон понна матысь дыре ик потаны кутскомы ёросъёсы, матэгес тодматскомы ёрос йыръёсын, валче ужанъя 4 арлы огкылъёс гожтомы котькудӥныз. Со дыре ик соос  но тодматскозы «Удмурт Кенешлэн» уженыз.Буйгатскыны вазь на. Вуоно арын ортчоз Кун Кенеше депутатъёсты быръён. Асьмелы вань кужыммес сётоно, отчы уногес удмуртъёс мед шедёзы шуыса. Законъёсты кутон понна гурт улонэз но рос-прос валаны кулэ. Соин ик тросгес удмурт адямиосты депутатэ дасяно.Кадръёсты будэтон - со одӥг нуналъем уж ӧвӧл. Соин ик котыр ласянь адӟем карымон нылпиосты пичи дырысенызы синйылтыны турттӥськомы. Кылсярысь, соос понна «Шундыкар» лагерь радъяськомы. Со пыр потэмъёс туннэ пӧртэм удысъёсын ужало ни, адӟем карымонэсь луо. Кылем арын удмурт егитъёс понна радъямы «Удмурт-а мон?!» форум. Туэ ноябрь толэзе нош ик со выллем форум ортчытыны малпаськомы. Ужась егитъёсты котырамы люкаломы. Соос быгатозы соиз я таиз юанъя министерствоосысь но ведомствоосысь кивалтӥсьёслы юанъёссэс сётыны. Кин тодэ, ӵапак таос пӧлысь ик азьланяз, оло, депутатъёс но будозы.  Теги: Удмурткенеш  